समय आने पर धर्मवती के पुत्र उत्पन्न हुआ और दुर्मति के कन्या। दुर्मति ने जब यह सुना कि धर्मवती के पुत्र उत्पन्न हुआ है, तब उसे बहुत दुःख हुआ और साथ ही ईष्र्या भी। उसने किसी को नहीं बताया कि उसके कन्या हुई है। उसने सबसे यही कहा कि उसके भी पुत्र हुआ है। एक दिन अवसर पाकर, जब धर्मवती घर पर नहीं थी, दुर्मति ने उसके पुत्र का अपहरण कर लिया और अपनी कन्या को समीप के एक ग्राम में अपनी सखी के पास भिजवा दिया। धर्मवती ने जब अपने पुत्र को घर पर न देखा, तब वह रोती-रोती इधर-उधर खोजती रही। जब वह दुर्मति के घर पहुँची, तब उसने अपने पुत्र को देखकर कहा कि ‘यह तो मेरा पुत्र है’, परंतु उसके कथन पर किसी को विश्वास नहीं हुआ। विवाद बढ़ा और मामला विक्रमादित्य के पास पहुँचा। विक्रमादित्य ने दोनों स्त्रियों के वक्तव्यों को सुना, किंतु वे कुछ भी निर्णय न कर सके। उन्होंने उनके भीतरी भावों का पता लगाने के लिए यह घोषणा कर दी कि इनके वक्तव्यों से ऐसा प्रतीत होता है कि यह बच्चा इन दोनों का पुत्र है, अतः इसके दो टुकड़े करके दोनों में बराबर-बराबर बाँट दिया जाना चाहिये। इसके लिये उन्होंने एक सप्ताह आगे की तिथि निश्चित कर दी। उन्होंने उनके लिये अलग-अलग ठहरने का भी प्रबंध करा दिया और बालक को अपने राज्य की ओर से एक परिचारिका की देखभाल में रखवा दिया।